એનું નામ દિનેશ ડાઘિયા. જેને બધા ‘દિનીયો ડાઘિયો’ કહીને બોલાવતા. દિનીયાનો દેખાવ પણ ડાઘિયા કૂતરા જેવો જ બિહામણો હતો. મોટા-મોટા ડોળા, એની જાડી-જાડી ભમર અને એ પણ કાળી જાડી ભમર કપાળની વચ્ચે એકબીજાને અડી જતી હતી, જેને લીધે દિનીયાના ‘ભાલપ્રદેશ’માં જાડો, કાળો, આડો લિસોટો કર્યો હોય એવું લાગતું. ભોલર મરચા જેવું મોટું જબરું નાક. આફ્રિકન લોકો પણ લઘુતાગ્રંથિ અનુભવે એવા મોટા જબરા જાડા-જાડા હોઠ અને પાછી રાવણ જેવી મોટી મોટી મૂછ વધારી હતી અને ‘અસૂર’ જેવા લાંબા વાળ વધાર્યા હતા.